国家多事之时，正宜谨慎，共济大事，而乃不循法度，强夺战兵，若非臣弹压严切，必致两军相挺，上贻圣忧。枢密院言，进两军申奏，各有互招过官兵。诏参知政事、同都督江淮荆浙诸军事孟庾体究发还，如无实迹，行下逐司照会。高宗寻遣使和解，仍书寇恂贾复事赐之。九月，为江东淮西宣抚使，置司池州、赐钱十万缗，为营垒费。伪齐遣将与知光州事许约合兵围固始，知县事孙晖将所部遁去，刘遣统制官骊琼等救之。十月，伪齐将王彦先自亳州引兵至北寿春，扬兵淮上，有南渡意，时刘驻军建康府，扼守马家渡，遣统制官骊琼以所部驻无为军，为濠庐声援，贼退去。